SKRIFTLIG FORESPØRGSEL E-1104/98

af Panayotis Lambrias (PPE) til Kommissionen

(8. april 1998)

Om: Standardisering på området for elektronisk handel

Bestræbelser på at sikre, at den elektroniske handel foregår efter samme normer over hele verden er noget, der i udpræget grad beskæftiger erhvervslivet i Den Europæiske Union. Hvilke foranstaltninger agter Kommissionen at træffe for at standardiseringen af den europæiske elektroniske handel skal lykkes efter de bekræftelser og holdninger, som den har givet udtryk for i sin meddelelse om "et europæisk initiativ inden for elektronisk handel"?

Svar afgivet på Kommissionens vegne af Martin Bangemann

(20. maj 1998)

På konferencen om globale standarder, "Building the global information society for the 21st century", som Kommissionen var vært for i 1997, konkluderede man, at det vigtigste mål overalt i verden er at sikre interoperabilitet, så der skabes åbne rammer for elektronisk handel. Frivillig standardisering med industrien som lokomotiv er en af de vigtigste måder, hvorpå man kan sikre interoperable løsninger med sigte på en forbedret konkurrenceevne for den europæiske industri.

Kommissionen iværksætter som opfølgning til sin meddelelse af april 1997 "Et europæisk initiativ inden for elektronisk handel"(1) en række foranstaltninger vedrørende standardisering inden for rammerne af særligt arbejdsprogram for elektronisk handel:

1. Styrkelse af det europæiske standardiseringssystem

Der er taget initiativer til at forbedre det europæiske standardiseringssystems reaktionstider over for hurtige forandringer, hovedsageligt ved at indføre åbne, fleksible workshops med deltagelse af industrien og brugere, som køres af Den Europæiske Standardiseringsorganisation (CEN) (CEN/ISSS).

2. Fremme af interoperable løsninger

Der er iværksat en særlig foranstaltning, som adskiller sig fra formidlingsprojekter inden for forskning og teknologisk udvikling, og som skal fremme interoperabiliteten mellem forskellige sektorer og fremme anvendelsen af eksisterende standarder og tekniske forskrifter med henblik på en hurtig udbredelse af elektronisk handel inden for industrisektorerne i samarbejde med standardiseringsorganerne.

3. Beskyttelse af den offentlige interesse

Standardisering bør anses for at være en særlig form for selvregulering i den offentlige interesses navn. Der er i samarbejde med forbrugerorganisationer iværksat en særlig undersøgelse om standardiseringens rolle, elektronisk handel og den offentlige interesse med henblik på at udpege de vigtigste områder, hvor standardisering kan støtte lovgivning, forskrifter eller frivillige aftaler. Desuden indføres der en mekanisme til sikring af gennemskueligheden (et observationscenter) inden for forbrugerspørgsmål og standardiseringsløsninger.

4. International standardisering

Der er iværksat foranstaltninger, som har til formål at fremme europæiske interesser vedrørende international standardisering inden for informations- og kommunikationsteknologi (ICT), og navnlig inden for elektronisk handel.

5. Konkurrencesituationen

Der gennemføres en særlig undersøgelse for at klassificere kravene til elektronisk handel med sigte på at fremme fair konkurrence og fjerne hindringer for udviklingen af elektronisk handel i Europa.

6. Informationssamfundets standardiseringssystem - ISIS

ISIS, et pilotprojekt, som er igangsat af Kommissionen, anvender målrettede ressourcer i industridrevne projekter med omkostningsdeling for at supplere og fremskynde den formelle standardiseringsproces for ICT, navnlig for elektronisk handel. ISIS er en hurtig svarmekanisme, som validerer og demonstrerer standarder for nye teknologier, hvilket fører til, at afprøvede standarder hurtigere er til rådighed og medfører hurtigere konvergens, hvor der er tegn på opsplitning. ISIS fremmer industriens kendskab til standardbaserede løsninger. Den 15. juni 1998 udsendes en ny indkaldelse af forslag til ISIS, der har elektronisk handel som et af de vigtigste emner.

7. Internationale standarder og Verdenshandelsorganisationen (WTO)

Meddelelsen fra Fællesskabet og dets medlemsstater til WTO om elektronisk handel, der blev udsendt den 23. april 1998, anerkender, hvor vigtige åbne og internationalt anerkendte standarder er for at fremme konkurrencen inden for elektronisk handel.

(1) KOM(97) 157 endelig udg.